Sajtóközlemény

Gebrüder Weiss Kft.: rekord 2008-as üzleti év

Budapest, 2009. február 9. – Stratégiailag fontos, új ügyfelek belépésével bővítette kapacitásait és számukra regionális logisztikai elosztó központ üzemeltetését kezdte meg Dunaharasztin a Gebrüder Weiss (GW) osztrák szállítmányozó és logisztikai konszern magyarországi leányvállalata. A GW Szállítmányozási és Logisztikai Kft. tavalyi kiemelkedően sikeres üzleti eredményeire alapozva a válságterhes idei évet az új lehetőségek időszakának tekinti. 2008. évi rekord fejlődése januárban az export és a belföldi küldeményszám további emelkedésével folytatódott. A tovább bővülő ügyfélkörből fakadó tevékenységek ellátására a vállalat új szolgáltatási csoportot állított fel, amely felkészült értéknövelt komplex feladatsor elvégzésére is.
A GW Magyarország 2008-ban a feszes tervhez képest 25 százalékkal több, összesen 844 ezer küldeményt továbbított Európa országaiba. A megmozgatott küldemények tömege meghaladta a 250 millió kg-ot. Az előzetes adatok szerint értékesítési árbevétele a kiélezett piaci verseny körülményei között mintegy 8 százalékkal haladta meg az előző évi teljesítményt.
A cég folytatta dinamikus beruházási politikáját: megnyitotta harmadik magyarországi telephelyét Hajdúböszörményben és ezzel összesített raktárterületét 23 500 négyzetméterre növelte. Az alkalmazotti létszám is növekedett néhány százalékkal és jelenleg 250 jól képzett, tapasztalt szakember teljesíti az ügyfelek logisztikai megbízásait.
A gazdasági válság hatásait a magyarországi leányvállalat is megérezte: 2008 októberétől csökkent, elsősorban az import forgalomban és az autóiparban érdekelt ügyfelektől származó megbízások száma. A válságra való gyors reagálásnak köszönhetően azonban a GW továbbra is kapacitásainak teljes kihasználásával dolgozik és azzal számol, hogy a rábízott küldemények számát tekintve túlszárnyalja a tavalyi rekord teljesítményt. Mindazonáltal hosszú évek óta először lelassult a küldeményszám évek óta tartó erős növekedése.
A stabilitást a GW jelentős részben annak köszönheti, hogy az elmúlt években rendkívüli beruházásokat hajtott végre. 2007-ben 4,7 millió eurót fordított magyarországi raktár logisztikai fejlesztésre, a 2008. évi beruházási keret pedig 3 millió euró volt. A fejlesztések célja az, hogy a vállalat átfogó logisztikai és csúcsminőségű információ-technológiai megoldásokat nyújthasson ügyfeleinek. Ezek nemcsak az ügyfelek logisztikához fűződő költségeit csökkentik, hanem lehetővé teszik az egyedi logisztikai megoldások kifejlesztését és megvalósítását. A jelenlegi bonyolult gazdasági helyzetben erre van növekvő igény. 
A Gebrüder Weiss vállalat

A lauterachi (Ausztria, Voralberg tartomány) székhelyű Gebrüder Weiss összesen 4.328 munkatársat foglalkoztat világszerte 130 telephelyen. Közép- és Kelet-Európában a GW Ausztriában, Svájcban, Németországban, Csehországban, Olaszországban, Szlovákiában, Magyarországon, Szlovéniában, Horvátországban, Szerbiában, Bulgáriában, Romániában és Ukrajnában van jelen. A 2007-es üzleti évben a logisztikai konszern 950 millió eurós forgalmat bonyolított le, a magyar leányvállalat értékesítési árbevétele pedig 22 százalékos növekedés mellett 2007-ben elérte a 34,6 millió eurót. 

